Yhdysvaltain presidentti Donald Trump erottaa ulkoministeri Rex Tillersonin.

Trump kertoo päätöksestään twitterissä.

Mike Pompeo, Director of the CIA, will become our new Secretary of State. He will do a fantastic job! Thank you to Rex Tillerson for his service! Gina Haspel will become the new Director of the CIA, and the first woman so chosen. Congratulations to all! — Donald J. Trump (@realDonaldTrump) 13. maaliskuuta 2018

Trump kiittää tviitissä Tillersonia tämän tekemistä palveluksista.

Uudeksi ulkoministeriksi nousee CIA:n johtaja Mike Pompeo. CIA:n johtoon puolestaan nousee nykyinen varajohtaja Gina Haspel.

Lue täältä tarkemmin, kuka uusi ulkoministeri Pompeo on.

Mike Pompeo Saul Loeb / AFP / Lehtikuva

Yhdysvaltain mediassa Tillersonin erosta tai erottamisesta on spekuloitu jo viime syksystä lähtien. Tillersonin huhutaan olleen huonoissa väleissä Trumpin kanssa. Tillersonin kerrotaan nimittäneen Trumpia "typerykseksi" (moron), minkä Tillerson tosin on kiistänyt.

Näyttävimpiä lähtöjä Trumpin hallinnosta 13.3.2018 ulkoministeri Rex Tillerson

6.3.2018 taloudellinen neuvonantaja Gary Cohn

28.2.2018 viestintäjohtaja Hope Hicks

7.2.2018 henkilöstösihteeri Rob Porter

13.12.2017 viestintäosastolla työskennellyt Omarosa Manigault

29.9.2017 terveysministeri Tom Price

18.8.2017 päästrategi Steve Bannon

31.7.2017 viestintäjohtaja Anthony Scaramucci

28.7.2017 henkilöstöpäällikkö Reince Priebus

21.7.2017 lehdistöavustaja Sean Spicer

30.5.2017 viestintäjohtaja Michael Dubke

9.5.2017 FBI:n johtaja James Comey Lähde: AP

Washington Post -lehden (siirryt toiseen palveluun) tietojen mukaan Trump pyysi Tillersonia eroamaan jo viime perjantaina, kun ulkoministeri oli matkalla Afrikassa. Tästä syystä Tillerson palasi kotimaahan etuajassa.

Trumpin päätöksen taustalla on lehtitietojen mukaan halu uudistaa hallitustaan ennen Pohjois-Korean kanssa myöhemmin keväällä alkavia neuvotteluja.

Uutiskanava CNN kertoo (siirryt toiseen palveluun) Tillersonin olleen Trumpin kanssa eri mieltä Pohjois-Korean kanssa käytävien neuvottelujen järkevyydestä. Puhuessaan toimittajien kanssa Afrikan-vierailunsa yhteydessä viime perjantaina Tillerson kertoi "presidentin tehneen päätöksensä omin päin". Nyt tiedämme, että Trump päätti Tillersonin erosta samana päivänä.

Tillersonin valtiosihteeri Steve Goldstein kertoo, ettei Trump ole selittänyt Tillersonille päätöksensä syytä. Tillerson itse on ollut halukas jatkamaan tehtävässään vaalikauden loppuun, Goldstein kertoo.

Lue myös:

Analyysi: Tillerson pelasti Trumpin haaksirikolta

UPI:n Aaltola Tillersonin potkuista: "Trump kokee tarvitsevansa ympärilleen lojaalimpia henkilöitä"

Väki vaihtuu Valkoisessa talossa ennätystahtia – Trump: "Peli on kovaa ja pidän konflikteista"

Lähteet: Reuters, AFP, AP